Γιάννης Μαμουζέλος

Ο Γιάννης Μαμουζέλος (γεν. Αθήνα, 1949 με καταγωγή από τη Χίο) είναι Έλληνας δημοσιογράφος, με ειδικότητα το αθλητικό ρεπορτάζ και συγγραφέας. Σε νεαρή ηλικία [1964-1968] ασχολήθηκε με τον κλασικό αθλητισμό και συγκεκριμένα με τους δρόμους μεσαίων αποστάσεων. Ως αθλητής του Πανελληνίου Γ.Σ. κατέκτησε μετάλλια σε Πανελλήνιους Αγώνες παίδων & εφήβων (σε στίβο & ανώμαλο δρόμο) και αποτέλεσε μέλος της Εθνικής Ομάδας Εφήβων.

Πτυχιούχος της Νομικής Σχολής του Πανεπιστημίου Αθηνών (1973), με συμπληρωματικές σπουδές Πολιτικών Επιστημών, επέλεξε ως επάγγελμα τη δημοσιογραφία, διατηρώντας ωστόσο και την ιδιότητα του δικηγόρου έως το 1996. Είναι τακτικό μέλος της Ε.Σ.Η.Ε.Α και του Π.Σ.Α.Τ., στο δ.σ. του οποίου διετέλεσε ειδικός γραμματέας [2009 -2012] καθώς και των επιστημονικών φορέων Ινστιτούτο Διεθνούς & Ελληνικού Αθλητικού Δικαίου [ΙΔΕΑΔ] και Ελληνική Επιστημονική Εταιρία Διοίκησης Αθλητισμού & αναψυχής [Ελλ.Ε.Ε.Δ.Α&Α]. Διετέλεσε μέλος του δ.σ. του Πανελληνίου ΓΣ (2010-2013) και του ΣΕΓΑΣ (2012-2016) ενώ από το καλοκαίρι του 2019 ανέλαβε Γενικός Αρχηγός στο τμήμα στίβου του ΑΣΕΔούκα.

Από τα φοιτητικά του χρόνια (1968) ξεκίνησε τη δημοσιογραφία, με ειδικότητα τα αθλητικά θέματα, στις εφημερίδες Φως των σπορ (1968-1970) και Η Βραδυνή (1971-73 & 1975-76). Για 36 συνεχή χρόνια [1976 - 2011] εργάσθηκε στην ΕΡΤ, όπου έγινε ιδιαίτερα γνωστός παρουσιάζοντας (εκτός από τις αθλητικές ειδήσεις στο κεντρικό δελτίο της ΕΡΤ1 και θέματα σε άλλες εκπομπές) για πολλά χρόνια την πιο ιστορική και δημοφιλή εκπομπή Αθλητική Κυριακή, είτε με άλλους γνωστούς δημοσιογράφους [Γιάννη Διακογιάννη, Βαγγέλη Φουντουκίδη, Νίκο Κατσαρό, Χρήστο Σωτηρακόπουλο] κ.ά., είτε μόνος. Στο ίδιο διάστημα περιέγραψε πλήθος κορυφαίων αθλητικών γεγονότων στην Ελλάδα και στο εξωτερικό.

Παράλληλα, δούλεψε σε πολλές ακόμη εφημερίδες [Η Πρώτη (1986-1990), Η Ελλάδα Σήμερα (1993), 4η Εξουσία (1996-2000)], ραδιοφωνικούς σταθμούς (Sprint FM & Planet 104,5 FM] και σε αθλητικά περιοδικά [Κόσμος του Τένις, Κόσμος του Σκι, Κλασικός Αθλητισμός, Ολυμπιακές διαδρομές κ.ά].

Κορυφαίος σταθμός του στα έντυπα ΜΜΕ η αθλητική εφημερίδα Sportime, στην οποία ήταν ένας από τους βασικούς συντελεστές της δημιουργίας της, εμπνεύσθηκε το όνομα  και διετέλεσε αρχισυντάκτης και σύμβουλος έκδοσης από το 1994 έως το 2003, διατηρώντας καθημερινή προσωπική στήλη σχολίων.

Υπήρξε Υπεύθυνος Τύπου σε διεθνείς διοργανώσεις στην Ελλάδα [Ευρωπαϊκό πρωτάθλημα πάλης 1986, Ευρωπαϊκό πρωτάθλημα Ρυθμικής Γυμναστικής 1990, Παγκόσμιο πρωτάθλημα σκυταλοδρομίας 1995, Εορτασμός 100 χρόνων ΟΑ, 1996], αλλά πάνω απ' όλα επιτελικό στέλεχος των Υπηρεσιών Τύπου κορυφαίων διοργανώσεων στην Ελλάδα, όπως οι Μεσογειακοί Αγώνες (Αθήνα 1991), το Παγκόσμιο πρωτάθλημα στίβου (Αθήνα 1997), οι ΟΑ 2004 και το Παγκόσμιο Κύπελλο στίβου (Αθήνα 2006).

Τέλος, δίδαξε δημοσιογραφία ως συνεργάτης στο προπτυχιακό τμήμα ΜΜΕ στο Πάντειο Πανεπιστήμιο και σε πολλά ιδιωτικά ή δημόσια ΙΕΚ και ήταν ομιλητής σε πολλά ελληνικά και διεθνή συνέδρια, συμπόσια, ημερίδες κ.ά.

Το 2017 έλαβε από το Ίδρυμα Προαγωγής Δημοσιογραφίας Αθαν. Β. Μπότση ειδική τιμητική διάκριση για την πολύχρονη πετυχημένη πορεία του στη δημοσιογραφία. Το 2018 τιμήθηκε από το θεσμό "Απολλώνεια Βραβεία" για τη συνολική προσφορά του στη δημοσιογραφία & τον αθλητισμό. Το 2019 τιμήθηκε από τον ΣΕΓΑΣ για την μεγάλη προσφορά του στον ελληνικό στίβο.

Δημοσιογραφικό έργο
Στην μακρόχρονη σταδιοδρομία του έχει καλύψει για τα ΜΜΕ στο οποία εργάστηκε (πρωτίστως με τηλεοπτικές περιγραφές, αλλά και με γραπτές ανταποκρίσεις και σχόλια) τα περισσότερα μεγάλα αθλητικά γεγονότα, όπως:
 Δεκατρείς Ολυμπιακούς Αγώνες [θερινούς (7) & χειμερινούς (6)] από το 1984 έως και το 2010.
 Τέσσερα "Μουντιάλ" ποδοσφαίρου (1990, 1994, 1998 και 2002).
 Το Euro 2004
 Είκοσι Παγκόσμια Πρωταθλήματα στίβου [ανοικτού 13 & κλειστού 7].
 Δεκατέσσερα Ευρωπαϊκά πρωταθλήματα στίβου [ανοικτού 8 & κλειστού 6].
 Τέσσερα Παγκόσμια Κύπελλα στίβου (Ρώμη 1981, Αβάνα 1992, Μαδρίτη 2002, Αθήνα 2006).
 Έξι Μεσογειακούς Αγώνες [1983, 1987, 1991, 1993, 2001, 2005]. 
Δύο Παγκόσμια πρωταθλήματα ανωμάλου δρόμου, ισάριθμα Παγκόσμια Κύπελλα  Μαραθωνίου & ένα Παγκόσμιο πρωτάθλημα σκυταλοδρομίας σε δημόσιο δρόμο.
Δύο World University Games (Πανεπιστημιάδα)
 Τα σπουδαία τουρνουά τένις Ρολάν Γκαρός (10) & Γουίμπλεντον (4) και πολλούς άλλους εθνικούς ή διεθνείς αγώνες στίβου, ποδοσφαίρου, χάντμπολ, σκι, ποδηλασίας, πινγκ-πονγκ κ.ά. Σύμφωνα με τα παραπάνω στοιχεία μπορεί να θεωρηθεί στην Ελλάδα κάτοχος ενός μοναδικού ρεκόρ δημοσιογραφικής παρουσίας σε τόσα πολλά μεγάλα γεγονότα διαφορετικών σπορ!

Συγγραφικό έργο
 «Δομή και Οργάνωση του Ελληνικού Αθλητισμού» (σμχ), έκδοση της Ελληνικής Εταιρείας Διοίκησης Αθλητισμού (2006). 
 «100 χρόνια Εθνική Ελλάδας», έκδοση 'Αγκυρα", 2007.
 «Μαραθώνιος: Ραντεβού με την Ιστορία», έκδοση 'Αγκυρα", 2010.
 " ΄Ελληνες & Μαραθώνιος" , έκδοση περιοδικού Runner Magazine [2011]
 " The Authentic Athens Marathon", έκδοση ΣΑΛΤΟ [2014]

Πολιτική
Υποψήφιος βουλευτής με τον ΣΥΡΙΖΑ (2012) στην Εκλογική περιφέρεια Α΄ Αθηνών κατατάχθηκε 8ος σε σταυρούς προτίμησης μεταξύ των υποψηφίων του συνδυασμού. Το 2014 ήταν υποψήφιος περιφερειακός σύμβουλος στο Βόρειο Τομέα Αθήνας με τοΝ συνδυασμό "ΔΥΝΑΜΗ ΖΩΗΣ" της Ρένας Δούρου και κατατάχθηκε αναπληρωματικός.

Προσωπική ζωή
Είναι παντρεμένος με την Αικατερίνη Μαμουζέλου-Σπηλιακοπούλου. Έχουν δύο παιδιά, τοΝ Νίκο (χημικό μηχανικό ΕΜΠ, με μάστερ από το Imperial University Μ. Βρετ.) και την Ανθή (φιλόλογο ΕΚΠΑ).

Παραπομπές

Πηγές
 "Ο Γιάννης Μαμουζέλος μιλάει για την ΑΕΚ
  Βιογραφικό του Γιάννη Μαμουζέλου στη biblionet.gr

Έλληνες δημοσιογράφοι
Έλληνες παρουσιαστές
Έλληνες αθλητές δρόμων μεσαίων αποστάσεων